ྋརྒྱལ་དབང་ལྔ་པའི་དངོས་སློབ་ཀུན་མཁྱེན་ཆེན་པོ་འཇམ་དབྱངས་བཞད་པའི་རྡོ་རྗེ་ནི་རབ་བྱུང་བཅུ་གཅིག་པའི་ས་བྱི་སྤྱི་ལོ་༡༦༤༨ལ་སྐུ་བལྟམས།ཁོང་གིས་མདོ་སྔགས་ཐ་སྙད་རིག་གནས་དང་བཅས་པའི་གཞུང་མང་དུ་བརྩམས་ཤིང༌།མདོ་སྨད་ལྷོ་རྒྱུད་དུ་ཆོས་སྡེ་ཆེན་པོ་བླ་བྲང་བཀྲ་ཤིས་འཁྱིལ་ཞེས་ཡོངས་སུ་གྲགས་པ་དེ་ཉིད་བཏབ།ཆོས་སྡེ་འདི་ཉིད་དར་ཞིང་རྒྱས་ཏེ་བོད་གངས་ཅན་གྱི་བཅུ་ཕྲག་རིག་པའི་གནས་ཀྱི་ལྟེ་གནས་སུ་གྱུར།བདག་གིས་ཀྱང་ཆོས་སྡེ་ཆེན་པོ་དེའི་མཐུ་ལ་བརྟེན་ནས་ཕྱི་ནང་གི་རིག་པའི་གནས་དག་ལ་བག་ཆགས་ཅུང་ཟད་ཅིག་འཇོག་ཐུབ་པའི་སྐལ་བ་ཐོབ།ྋརྒྱལ་དབང་བདུན་པའི་དུས་སུ།ཁམས་སྡེ་དགེར་སི་ཏུ་གཙུག་ལག་ཆོས་ཀྱི་སྣང་བ་བྱོན་ཏེ་དཔལ་སྤུངས་དགོན་བཏབ།སྒྲ་དང་སྙན་ངག་སྡེབ་སྦྱོར་སོགས་ཀྱི་གཞུང་གསར་འགྱུར་དང་འགྱུར་བཅོས་ཡང་མང་དུ་མཛད།སློབ་མ་མཁས་པ་མང་པོ་བྱོན།།